Karen Jespersen (S), 2000-11-29:
Det er sådan, at i Sandholmlejren er der 600 pladser, hvoraf
de 400 er reserveret til dem, der kommer fra SNG-landene, altså det tidligere Sovjetunionen, og så er der 200 af det, man kunne kalde de almindelige pladser, hvor Sandholmlejren altid har været brugt som det første sted, man kommer.
Det, der jo så er sket, er, at de, der kommer til Sandholmlejren som det første sted, hurtigere bliver spredt ud til andre centre.
Men det er jo rigtigt, at hvis der kommer mange, øges presset på Sandholm; man bruger også Avnstrup som opsamlingslejr, altså det center, hvor man først kommer. Det er for at forklare, at Sandholmlejren stadig væk har to funktioner: sin gamle funktion som det sted, hvor man først møder det danske samfund og så bliver sendt videre ud til andre centre, og så det sted, hvor nogle også kommer hen som det første sted, men hvor de så bliver boende i hele den periode, deres sag bliver behandlet.
Men der er loven altså sådan, at det skal være under bestemte omstændigheder, man må lave den frihedsberøvelse.
Der er også mulighed for - og det er § 36 i udlændingeloven - at man, hvis man har fået afslag på sin asylansøgning, og hvis man har afsonet en dom og skal sendes ud af landet, også kan blive frihedsberøvet ud over det, man ellers ville kunne blive, fordi myndighederne skal have sikkerhed for, at den pågældende også kan blive sendt ud.
Så er der i øvrigt også en tredje mulighed, men det kan jeg måske vende tilbage til.
Hermed sluttede spørgsmålet.
Det spørgsmål lyder: »Vil ministeren redegøre for, hvilke forholdsordrer de politibetjente, der fra de storkøbenhavnske politikredse er blevet udstationeret i Sandholmlejren, har fået i forbindelse med deres indsats for at forebygge og afsløre kriminalitet?
« Det hører jo så under Hillerød Politi, og de har oprettet, som jeg har sagt, en døgnbemandet politivagt i Center Sandholm, hvortil der er knyttet 1 daglig leder, 4 vagthavende vicepolitikommissærer og 20 politiasssistenter og politibetjente.
Rigspolitichefen har oplyst, at det er politivagtens opgave at forebygge kriminalitet i Center Sandholm og nærområderne og medvirke til at oprette ro og orden i og omkring centret, og det sker ved at foretage gående patruljer i centret.
De går altså hele tiden i centret, på området og i de forskellige bygninger.
Det vil sige, at der er en ret tæt patruljering, og der er jo selvfølgelig også en kontakt mellem de enkelte betjente, der er involveret i den her patruljering.
Der foregår så også forskellige former for kriminalitetsbekæmpelse og kriminalpræventive foranstaltninger, hvor man kan holde særligt øje med nogle beboere.
Man kan ligesom vurdere, hvor de går hen, men man kan ikke forhindre dem i det.
Sådan er vores lovgivning jo altså, når folk ikke har begået noget kriminelt eller sigtes, så de kan varetægtsfængsles.
Man kan ikke tilbageholde mennesker.
Det kræver en særlig hjemmel i loven, som kan være ret kompliceret.
Men som sagt ser det faktisk ud til, at de foranstaltninger, man har lavet, har en effekt, ikke mindst takket være politiet, som faktisk har været meget energisk med at få den her indsats til at fungere.
Og jeg håber selvfølgelig på, at det betyder, at de mennesker simpelt hen holder sig væk.